钦定古今图书集成/明伦汇编/官常典/第430卷 > 周
## 钦定古今图书集成/明伦汇编/官常典/第430卷 > 周

周设囿人、场人，掌苑囿场圃之事，而隶于司徒。
按《周礼地官》，司徒，教官之属。囿人，中士四人，下士八
人，府二人，胥八人，徒八十人。囿人，掌囿游之兽禁，牧
百兽，祭祀、丧纪、宾客，共其生兽、死兽之物。

〈订义〉项氏曰：“囿游”，苑囿，游牧之兽，或曰燕游处也。禁者，其蕃卫之禁。王氏曰：“兽人共生兽、死兽，囿人共生兽、死兽之物”者，兽人所共，田猎所罟，囿人所共，囿游所牧，共其物，若麋肤熊蹯之类。

场人，每场下士二人，府一人，史一人，徒二十人。场人
“掌国之场圃，而树之果蓏珍异之物，以时敛而藏之。
凡祭祀、宾客，共其果蓏，享亦如之。”

〈订义〉郑康成曰：“场，筑地为𫮃，季秋除，圃中为之。”《诗》云：“九月筑场圃，十月纳禾稼。果，枣李之属，蓏，瓜匏之属，珍异蒲桃枇杷之属，享纳牲也。”